ಜ್ಞಾನ ವಿಕಸನಕ್ಕೆ ರಸಪ್ರಶ್ನೆ ಸ್ಪರ್ಧೆ ಸಹಕಾರಿ: ಎಂ.ಆರ್.ರವಿಕುಮಾರ್ ಕೋಲಾರ: ರಾಜ್ಯದಲ್ಲಿ ಏಳು ದಶಕಗಳಿಂದ ಸುದ್ದಿಗಳ ರಸದೌತಣ ನೀಡುತ್ತಾ ಮನೆ ಮಾತಾಗಿರುವ ಪ್ರಜಾವಾಣಿ ಪತ್ರಿಕೆ ಇಂದಿಗೂ ಓದುಗರ ನಂಬಿಕೆ ಉಳಿಸಿಕೊಂಡಿದೆ ಎಂದು ಜಿಲ್ಲಾ ಪಂಚಾಯಿತಿ ಮುಖ್ಯ ಕಾರ್ಯ ನಿರ್ವಹಣಾಧಿಕಾರಿ ಎಂ.ಆರ್.ರವಿಕುಮಾರ್ ಬಣ್ಣಿಸಿದರು. ಪ್ರಜಾವಾಣಿ ವತಿಯಿಂದ ಓದುಗರು ಹಾಗೂ ವಿದ್ಯಾರ್ಥಿಗಳಿಗೆ ಹಮ್ಮಿಕೊಂಡಿರುವ ನ್ಯೂಸ್ ಕ್ವಿಜ್ ಸ್ಪರ್ಧೆಯ ಪ್ರಚಾರದ ಭಿತ್ತಿಪತ್ರಗಳನ್ನು ಇಲ್ಲಿ ಶುಕ್ರವಾರ ಬಿಡುಗಡೆಗೊಳಿಸಿ ಮಾತನಾಡಿ, ನಾಡಿನ ಜನರ ಧ್ವನಿಯಾಗಿರುವ ಪ್ರಜಾವಾಣಿಯು ಎಲ್ಲಾ ಕ್ಷೇತ್ರಗಳ ಸುದ್ದಿ ನೀಡುವಲ್ಲಿ ಮುಂಚೂಣಿಯಲ್ಲಿದೆ ಎಂದು ಅಭಿಪ್ರಾಯಪಟ್ಟರು. ಕೋವಿಡ್ ಆತಂಕ ಹೆಚ್ಚಿರುವ ಸಂದರ್ಭದಲ್ಲಿ ಪತ್ರಿಕೆಯು ಮಕ್ಕಳ ಜ್ಞಾನ ವಿಕಸನಕ್ಕೆ ಮತ್ತು ಮಕ್ಕಳನ್ನು ಕ್ರಿಯಾಶೀಲರಾಗಿಸುವ ನಿಟ್ಟಿನಲ್ಲಿ ನ್ಯೂಸ್ ಕ್ವಿಜ್ ಸ್ಪರ್ಧೆ ಹಮ್ಮಿಕೊಂಡಿರುವುದು ಒಳ್ಳೆಯದು. ಕನ್ನಡ ಪತ್ರಿಕೋದ್ಯಮದಲ್ಲಿ ಹಲವು ಪ್ರಥಮಗಳನ್ನು ನೀಡಿರುವ ಪತ್ರಿಕೆಯು ಈಗ ರಸಪ್ರಶ್ನೆ ಸ್ಪರ್ಧೆ ನಡೆಸುತ್ತಿರುವುದು ಓದುಗರಿಗೆ ಸ್ಫೂರ್ತಿದಾಯಕ ವಿಷಯ ಎಂದು ಮೆಚ್ಚುಗೆ ವ್ಯಕ್ತಪಡಿಸಿದರು. ನಾನು ಸುಮಾರು 2 ದಶಕಗಳಿಂದ ಪ್ರಜಾವಾಣಿ ಪತ್ರಿಕೆಯ ಓದುಗ. ಪತ್ರಿಕೆಯ ಜನಪರ ಮತ್ತು ಸಮಾಜಮುಖಿ ಕಾಳಜಿ ನಿಜಕ್ಕೂ ಶ್ಲಾಘನೀಯ ಎಂದು ಹೇಳಿದರು. ಅನುಕರಣೀಯ: ಆರಂಭದಿಂದಲೂ ಜನಪರವಾಗಿರುವ ಪ್ರಜಾವಾಣಿಯು ಕನ್ನಡ ಪತ್ರಿಕೋದ್ಯಮಕ್ಕೆ ಹೊಸ ಆಯಾಮ ನೀಡಿದೆ. ಸುದ್ದಿಗಳನ್ನು ರೋಚಕಗೊಳಿಸದೆ ಅಥವಾ ವರ್ಣರಂಜಿತಗೊಳಿಸದೆ ನೀಡುವ ಪತ್ರಿಕೆಯ ಪರಿ ಅನುಕರಣೀಯ ಎಂದು ಕೋಲಾರ ಮತ್ತು ಚಿಕ್ಕಬಳ್ಳಾಪುರ ಡಿಸಿಸಿ ಬ್ಯಾಂಕ್ ಅಧ್ಯಕ್ಷ ಬ್ಯಾಲಹಳ್ಳಿ ಎಂ.ಗೋವಿಂದಗೌಡ ಶ್ಲಾಘಿಸಿದರು. ಕೋವಿಡ್ ಕಾರಣಕ್ಕೆ ಮನೆಗಳಲ್ಲೇ ಉಳಿದಿರುವ ಮಕ್ಕಳು ಮತ್ತು ಮಹಿಳೆಯರು ಜಡ್ಡುಗಟ್ಟಿ ಹೋಗಿದ್ದಾರೆ. ಓದುಗರಲ್ಲಿ ಹುರುಪು ತುಂಬಲು ಮತ್ತು ಹೊಸ ಆಲೋಚನೆ ಬರುವಂತೆ ಮಾಡುವ ನಿಟ್ಟಿನಲ್ಲಿ ಪತ್ರಿಕೆಯು ರಸಪ್ರಶ್ನೆ ಸ್ಪರ್ಧೆ ನಡೆಸುತ್ತಿರುವುದು ಒಳ್ಳೆಯ ಪ್ರಯತ್ನ ಎಂದು ತಿಳಿಸಿದರು. ಸುಮಾರು ನಾಲ್ಕೂವರೆ ದಶಕದಿಂದ ಪ್ರಜಾವಾಣಿ ಓದುತ್ತಿದ್ದು, ಪತ್ರಿಕೆಯು ಜನರ ಪತ್ರಿಕೆಯಾಗಿ ರೂಪುಗೊಂಡಿದೆ. ಪತ್ರಿಕೆಯಲ್ಲಿ ಬರುವ ಸುದ್ದಿಗಳು ಖಚಿತವಾಗಿರುತ್ತವೆ. ಪ್ರಜಾವಾಣಿ ನಾಡಿನ ಹೆಮ್ಮೆಯ ಪತ್ರಿಕೆ ಎಂದು ಹೇಳಲು ಸಂತಸವಾಗುತ್ತದೆ ಎಂದರು. ಅಚ್ಚುಮೆಚ್ಚಿನ ಪತ್ರಿಕೆ: ಪ್ರಜಾವಾಣಿಯು ಎಲ್ಲಾ ವರ್ಗದ ಜನರಿಗೆ ಅಚ್ಚುಮೆಚ್ಚಿನ ಪತ್ರಿಕೆ. ಸ್ಪರ್ಧಾತ್ಮಕ ಪರೀಕ್ಷೆಗಳಿಗೆ ಅಗತ್ಯವಿರುವ ಸಾಮಾನ್ಯ ಜ್ಞಾನ ಸೇರಿದಂತೆ ಎಲ್ಲಾ ಕ್ಷೇತ್ರಗಳ ಸಮಗ್ರ ಮಾಹಿತಿಯನ್ನು ನೀಡುತ್ತಾ ಬಂದಿದೆ. ವಿಶೇಷವಾಗಿ ಶಾಲಾ ಮಕ್ಕಳಿಗೆ ಶೈಕ್ಷಣಿಕ ಮಾಹಿತಿ ನೀಡುತ್ತಿರುವ ಪತ್ರಿಕೆಯು ಜ್ಞಾನ ವೃದ್ಧಿಗೆ ಸಹಕಾರಿಯಾಗಿದೆ ಎಂದು ಡಿಡಿಪಿಐ ಕೆ.ಜಯರಾಮರೆಡ್ಡಿ ಹೇಳಿದರು. ಪತ್ರಿಕೆಯು ಓದುಗರು ಮತ್ತು ಮಕ್ಕಳಿಗಾಗಿ ನ.15ರಿಂದ ನ್ಯೂಸ್ ಕ್ವಿಜ್ ಸ್ಪರ್ಧೆ ಹಮ್ಮಿಕೊಂಡಿದೆ. ಆಕರ್ಷಣೀಯ ಬಹುಮಾನ ಸಹ ಇವೆ. ಸ್ಪರ್ಧೆ 15 ವಾರ ನಡೆಯಲಿದ್ದು, ಪ್ರತಿಯೊಬ್ಬರು ಈ ಸ್ಪರ್ಧೆಯ ಸದುಪಯೋಗ ಪಡೆಯಬೇಕು ಎಂದು ಸಲಹೆ ನೀಡಿದರು.